32004R0057
L 009/1
JURNALUL OFÍCIAL AL UNIUNII EUROPENE
REGULAMENTUL (CE) NR. 57/2004 AL CONSILIULUI
din 27 octombrie 2003
de modificare a Deciziei 2002/602/CECO a Comisiei privind administrarea anumitor restricții la importurile anumitor produse siderurgice din Federația Rusă
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere propunerea Comisiei,
întrucât:
(1)
Acordul de parteneriat și cooperare de instituire a unui parteneriat între Comunitățile Europene și statele membre, pe de o parte, și Federația Rusă, pe de altă parte (1), a intrat în vigoare la 1 decembrie 1997.
(2)
Articolul 21 din Acordul de parteneriat și cooperare prevede că schimburile comerciale de produse ale Comunității Europene a Cărbunelui și Oțelului (denumită în continuare „CECO”) sunt reglementate de titlul III, cu excepția articolului 15, și de dispozițiile unui acord.
(3)
La 9 iulie 2002, CECO și Guvernul Federației Ruse au încheiat un astfel de acord privind comerțul cu anumite produse siderurgice (2), aprobat în numele CECO prin Decizia 2002/603/CECO a Comisiei (3).
(4)
Tratatul CECO a expirat la 23 iulie 2002. Părțile au convenit, în conformitate cu articolul 10 alineatul (2) din Acordul privind comerțul cu produse siderurgice, că acesta va fi prorogat și că toate drepturile și obligațiile trebuie menținute după expirarea sa.
(5)
Guvernul Federației Ruse a solicitat, în conformitate cu articolul 3 alineatul (3) din acord, reportarea anumitor cantități ale limitelor cantitative neutilizate în decursul anului 2002; reportarea autorizată pentru fiecare grupă de produse este următoarea: 2 186 980 kg pentru SA1, 10 802 830 kg pentru SA1a, 4 200 000 kg pentru SA2, 2 505 046 kg pentru SA3, 0 pentru SA4, 272 850 kg pentru SB1, 4 200 000 pentru SB2 și 11 550 000 pentru SB3.
(6)
În conformitate cu articolul 3 alineatul (4) din acord, Guvernul Federației Ruse a solicitat transferarea a 4 000 de tone din grupa de produse SB2 și 6 000 de tone din grupa de produse SB3 în grupa de produse SA1a.
(7)
Părțile au angajat consultări în conformitate cu procesul-verbal agreat nr. 2 din acordul menționat anterior și au stabilit că gama de produse prevăzută de acord trebuie extinsă pentru a include, de asemenea, grupele de produse SA5 și SA6, prin intermediul unui nou acord de modificare a dispozițiilor acordului anterior.
(8)
Comunitatea a aprobat încheierea unui nou acord, care a intrat în vigoare la data semnării sale (4).
(9)
Este necesară modificarea în consecință a Deciziei 2002/602/CECO a Comisiei privind administrarea anumitor restricții la importurile anumitor produse siderurgice din Federația Rusă (5), pentru a se ține seama de cererea de report, de cererea de transfer și de noul acord,
ADOPTĂ PREZENTUL REGULAMENT:
Articolul 1
Decizia 2002/602/CECO se modifică după cum urmează:
1.
Anexa I se înlocuiește cu textul anexei I la prezentul regulament.
2.
Anexa IV se înlocuiește cu textul anexei II la prezentul regulament.
Articolul 2
Importurile în Comunitate de mărfuri care intră sub incidența grupelor de produse SA5 și SA6 însoțite de un document de supraveghere (6) eliberat înainte de data intrării în vigoare a prezentului regulament nu sunt supuse autorizației de import prevăzute în Decizia 2002/602/CECO a Comisiei, în special la articolul 2.
Articolul 3
Produsele enumerate la grupele de produse SA5 și SA6, astfel cum sunt definite în anexa I, originare din Federația Rusă și importate în Comunitate de la 1 ianuarie 2003 se impută asupra limitelor cantitative respective stabilite în anexa II pentru anul 2003.
Articolul 4
Prezentul regulament intră în vigoare în a zecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 27 octombrie 2003.